[{"text_idx": "#000001", "text": "Disgrifiad, Dywedodd un llygad dyst bod y llethrau uwchben y dref yn \"edrych fel llosgfynydd\""}, {"text_idx": "#000002", "text": "Dywedodd un llygad dyst bod y llethrau uwchben y dref yn \"edrych fel llosgfynydd\""}, {"text_idx": "#000003", "text": "Mae tua 20 o deuluoedd wedi gorfod gadael eu cartrefi ym Mlaenau Ffestiniog yn ystod yr oriau ma\u0302n wrth i'r gwasanaethau brys ddelio a\u0302 tha\u0302n mynydd sylweddol."}, {"text_idx": "#000004", "text": "Yn o\u0302l Gwasanaeth Ta\u0302n ac Achub Gogledd Cymru mae pum criw o ymladdwyr yn dal yn ymateb i'r sefyllfa brynhawn Mawrth ac mae rhan o'r A470 yn dal ar gau yng nghanol y dref."}, {"text_idx": "#000005", "text": "Yn o\u0302l un llygad dyst roedd y llethrau uwchben y dref yn \"edrych fel llosgfynydd\"."}, {"text_idx": "#000007", "text": "Disgrifiad o\u2019r llun, Cafodd y gwasanaeth ta\u0302n eu galw i'r dref am 20:23 nos Lun"}, {"text_idx": "#000009", "text": "Mae'r oddeutu 50 o bobl fu'n rhaid gadael eu cartrefi wedi cael lloches mewn caffi ar y Stryd Fawr."}, {"text_idx": "#000010", "text": "Yn o\u0302l y cynghorydd tref, Rory Francis, roedd mwyafrif y preswylwyr hynny wedi cael dychwelyd i'w cartrefi wedi ychydig oriau."}, {"text_idx": "#000011", "text": "\"Oedd pobl wrth fynd i'r gwely yn gw'bod bod rwbath yn digwydd ond roedd rhaid iddyn nhw ga'l 'u deffro wedyn am 03:30 y bore,\" meddai."}, {"text_idx": "#000012", "text": "\"Ma' 'na ryw fodrwy o da\u0302n yn ymestyn yr holl ffordd o ganol y dre' ger y Co-op i Llechwedd. Mae'n ofnadwy."}, {"text_idx": "#000014", "text": "Dywedodd Annwen Daniels bod rhyddhad bod neb wedi cael anaf wedi'r ta\u0302n mynydd"}, {"text_idx": "#000015", "text": "\"Mae Garreg Ddu yn sefyll dros ganol y dre'. Mae'n lle arbennig i fynd i gerdded, i weld yr olygfa dros y dre'."}, {"text_idx": "#000016", "text": "\"Ma'r gwair, ma'r grug i gyd yn llosgi. Ma' rhywun yn meddwl am yr adar, yr anifeiliaid sydd yno, a'r peryg i bobl a thai, wrth gwrs.\""}, {"text_idx": "#000017", "text": "Yn o\u0302l y cyngorydd sir Annwen Daniels mae tanau mynydd \"yn digwydd yn rheolaidd\" yn yr ardal ond mai dyma'r un mwyaf mewn degawdau."}, {"text_idx": "#000018", "text": "\"'Dwi 'rioed 'di gweld un mor fawr a\u0302 hon,\" meddai. \"Ma' bob man ar stop [ond] 'sa nunlle gwell na Blaena' i fyw mewn argyfwng. Ma'r gymuned bob tro yn dod at ei gilydd.\""}, {"text_idx": "#000019", "text": "Ychwanegodd ei bod yn disgwyl y bydd Cyngor Gwynedd \"yn gweithio'n agos efo'r friga\u0302d da\u0302n i weld os oes posib neud petha' i stopio rwbath fel hyn ddigwydd eto, a dod mor agos i gefna' tai fel mae 'di 'neud neithiwr.\""}, {"text_idx": "#000020", "text": "Disgrifiad o\u2019r llun, Mae rhan o'r A470 ar gau wrth i'r gwasanaethau brys ddelio a\u0302'r ta\u0302n"}, {"text_idx": "#000022", "text": "Roedd disgwyl i'r ymdrechion i ddiffodd y fflamau barhau am rai oriau, ac roedd pump o griwiau yn dal ar ddyletswydd erbyn dechrau prynhawn Mawrth."}, {"text_idx": "#000023", "text": "Y gred yw bod y ta\u0302n wedi cychwyn yn yr ardal y tu o\u0302l i'r chwarel."}, {"text_idx": "#000024", "text": "Prif StraeonDyn yn euog o lofruddio dynes 71 oed yn Y BermoPublished11 munud yn o\u0302lDiffygion ysbytai wedi 'hybu' lledaeniad CovidPublished5 munud yn o\u0302lArestio dyn wedi gwrthdrawiad difrifol yng NghaerdyddPublished1 awr yn o\u0302l"}, {"text_idx": "#000026", "text": "Diffygion ysbytai wedi 'hybu' lledaeniad Covid"}, {"text_idx": "#000027", "text": "Arestio dyn wedi gwrthdrawiad difrifol yng Nghaerdydd"}, {"text_idx": "#000032", "text": "Gareth Ward: Yr angerdd a'r aberth tu o\u0302l fy nghoginio"}]